“เสี่ยป๋อง” ควัก 93 ลบ. ซื้อบิ๊กล็อต PLANB 15 ล้านหุ้น มั่นใจพื้นฐานธุรกิจโตระยะยาว
"เสี่ยป๋อง" ควัก 93 ลบ. ซื้อบิ๊กล็อต PLANB จำนวน 15 ล้านหุ้น จาก กลุ่ม "ปรินทร์" มั่นใจพื้นฐานธุรกิจโตระยะยาว
10 ต.ค. 2560

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ได้รับรายงานการจำหน่ายหุ้นของบริษัท แพลน บี มีเดีย จำกัด (มหาชน) หรือ PLANB โดย บริษัท เอ๊าท์ดอร์ มีเดีย อินเวสเม้นท์ จำกัดซึ่งเป็นการจำหน่ายเมื่อวันที่ 6 ต.ค.60 จำนวนหลักทรัพย์ที่ได้มาคิดเป็น 0.43% และส่งผลให้จำนวนหลักทรัพย์ภายหลังการได้มาคิดเป็น 44.57% ของสิทธิออกเสียงทั้งหมดของกิจการ
โดยการจำหน่ายหุ้นดังกล่าวฝ่ายนักลงทุนสัมพันธ์ PLANB เปิดเผยว่า บริษัทได้ขายหุ้น Big lot จำนวน 15 ล้านหุ้น คิดเป็น 0.43% ราคาหุ้นละ 6.20 บาท รวมมูลค่า 93 ล้านบาท เป็นการขายหุ้นของ บริษัท เอ๊าท์ดอร์ มีเดีย อินเวสเม้นท์ จำกัด ภายใต้กลุ่มของนายปรินทร์ โลจนะโกสินทร์ ประธานเจ้าหน้าที่บริหาร และผู้ถือหุ้นใหญ่ของบริษัทให้กับนายวัชระ แก้วสว่างหรือ “เสี่ยป๋อง” นักลงทุนรายใหญ่ในตลาดหุ้นที่มีพอร์ทกว่าพันล้านบาท
ทั้งนี้เพื่อเพิ่มฐานนักลงทุนรายใหญ่ที่มีความเข้าใจและเชื่อมั่นในทิศทางระยะยาวของบริษัท อีกทั้งยังเป็นการเพิ่ม Free Float ให้กับหุ้น PLANB เนื่องจากในช่วงที่ผ่านมามี Free Float ในตลาดค่อนข้างน้อยในระดับประมาณ 30% ซึ่งบริษัทได้รับความสนใจจากกองทุนและนักลงทุนมากขึ้น
ดังนั้น การเข้ามาถือหุ้นของนายวัชระ แก้วสว่าง ในครั้งนี้ เป็นการตอกย้ำถึงความมั่นใจในพื้นฐานของบริษัทในระยะยาว ประกอบกับแนวโน้มการเติบโตของรายได้ปี 60 ที่เป็นไปตามเป้าหมายในระดับ 3 พันล้านบาท
ทั้งนี้ หลังการขายหุ้นครั้งนี้แล้ว นายปรินทร์ โลจนะโกสินทร์ และกลุ่มของนายปรินทร์  โลจนะโกสินทร์ ยังคงถือหุ้นรวมทั้งสิ้น 44.58% ของทุนจดทะเบียน ซึ่งจะมีอำนาจควบคุมบริษัทต่อไปโดยการบริหารจัดการยังคงตามเดิมไม่มีการเปลี่ยนแปลงใดๆ และยังคงมุ่งมั่นที่จะพัฒนาธุรกิจให้เป็นไปตามเป้าหมายที่วางไว้
โครงสร้างผู้ถือหุ้นใหญ่อันดับ 1-5
ขณะที่ราคาหุ้น PLANB ณ เวลา 10.32 น. อยู่ที่ 6.80 บาท บวก 0.15 บาท หรือ 2.26% สูงสุดที่ 6.80 บาท ต่ำสุดที่ 6.75 บาท ด้วยมูลค่าซื้อขาย 11.36 ล้านบาท